
A kibertér árnyoldala - a digitális világ kihívásai

Kulcsszavak: kibervédelem; büntetőeljárás; AI; kihívás; bűncselekmény
Dolgozatomban a kiberbiztonság és a kiberbűnözés kérdéskörét vizsgáltam, különös tekintettel a
mesterséges intelligencia (AI) szerepére és a jogi szabályozás kihívásaira. Kutatásomban három
fő területre koncentráltam: a kiberbiztonsági szervek és kiberbűncselekmények bemutatására, az
online bűncselekmények nyomozásának büntetőeljárási nehézségeire, valamint a mesterséges
intelligencia alkalmazására a kiberbiztonság területén.
Az első fejezetben részletesen bemutattam az egyes kiberbiztonsági hazai és nemzetközi
szervezeteket, például a Nemzeti Kibervédelmi Intézetet és az ENISA-t. Elemeztem a
kiberbűnözés különböző formáit, mint a gyermekpornográfia és kábítószer-kereskedelem, vagy
esetleg az állatkínzás. Külön figyelmet szenteltem a szervezett bűnözés és a kiberterrorizmus
közötti motivációs különbségek bemutatására.
A második fejezetben az online térben elkövetett bűncselekmények nyomozásának nehézségeit
tártam fel. Rávilágítottam a technikai eszközök alkalmazásának korlátaira, az elektronikus adatok
gyűjtésének és megőrzésének problémáira, valamint a digitális bizonyítékok kezelésének
kihívásaira. Nemzetközi példákon keresztül – mint a Gary McKinnon és Ivanov-ügyek – mutattam
be a határokon átnyúló bűnügyi együttműködés kihívásait.
A harmadik fejezetben a mesterséges intelligencia és a kiberbiztonság kapcsolatát elemeztem.
Bemutattam a mesterséges intelligencia által generált veszélyeket, például a deepfake
technológiák és botnetek használatát, miközben kiemeltem előnyeit, például a pénzügyi
szektorban történő alkalmazását és a kiberbiztonságot erősítő szerepét. Továbbá foglalkoztam az
IoT-eszközök és okosotthonok biztonsági kockázataival is ebben a fejezetben.
A dolgozatomban javaslatokat tettem a szabályozási hiányosságok kezelésére, és hangsúlyoztam,
hogy az egyre komplexebb kiberfenyegetések elleni fellépés alapvető fontosságú. Álláspontom
szerint a hatékony kiberbiztonsági intézkedések és a mesterséges intelligencia felelős alkalmazása
nélkülözhetetlen a jövő kihívásaival szemben.



